钦定古今图书集成/理学汇编/经籍典/第194卷 > 明方孝孺文集 > 读春秋
## 钦定古今图书集成/理学汇编/经籍典/第194卷 > 明方孝孺文集 > 读春秋

余读《春秋》，见其纪时书事，少者止一二言，多者不过
数十言，断断然传其所信而不敢肆。窃尝疑之，以为
当时史官所载必详矣，孔子曷不尽举而书之，奚为
简略如是哉！及观《左氏》《穀梁》《公羊》三子之传，各述其
所闻甚详，或曲说以传经，或因经而构事，肆情极论，
无复顾忌，初若可喜。徐而推之，率多虚词而鲜事实，
往往不足以得其要领，而数增人之惑，然后知孔子
谨严其词，若不敢尽者，忧天下后世之至也。孔子尝
系《易》以辞矣，反复诘难，至于理彰义竭而后止，何独
于《春秋》而不尽其辞？盖道可以智穷，而事必以实著，
与其循疑而失实，以为后世害，不若著其可信者之
为愈也。故曰“多闻阙疑”，又曰“吾犹及史之阙文也。”此
孔子之意也。